Source: https://v1.juristaitab.ee/et/hooldusoigus/mis-juhtub-kui-vanem-mingil-pohjusel-ei-ole-voimeline-hooldusoigust-teostama
Timestamp: 2020-05-29 19:04:06+00:00
Document Index: 5446909

Matched Legal Cases: ['Kohus ', 'Kohus ', 'kohus ', '§ 171', 'kohus ', '§ 134']

Mis juhtub, kui vanem mingil põhjusel ei ole võimeline hooldusõigust teostama? | Juristaitab
Kohus peatab vanema hooldusõiguse, kui vanem on kestvalt võimetu lapse hooldusõigust teostama. Kohus taastab vanema hooldusõiguse, kui on tuvastatud peatamise aluse äralangemine. Hooldusõiguse peatumise ajal ei või vanem hooldusõigust teostada.
Kui hooldusõigus kuulub vanematele ühiselt ning ühe vanema hooldusõigus on peatatud, teostab teine vanem hooldusõigust üksinda. Kui vanemale seaduse või kohtulahendi alusel kuuluv ainuhooldusõigus lapse suhtes on peatatud ja peatamise põhjuse äralangemist ei ole alust oodata, annab kohus hooldusõiguse üle teisele vanemale, kui see vastab lapse huvidele.
Riigikohtu seisukoht (RKTKm 3-2-1-121-12): Vanema kestev võimetus hooldusõigust teostada tähendab seda, et vanema hooldusõiguse teostamine on pikema aja jooksul faktiliselt takistatud (nt vanema vangistus, raske haigus või teadmata kadumine). Lapse huvides tuleb sellisel juhul vanema hooldusõigus peatada (kuna hooldusõiguslik vanem ei saa lapse õigusi ja huve kaitsta ega lapse heaolu tagada). Hooldusõiguse peatamise korral säilib vanemal küll hooldusõigus, kuid tal ei ole õigust seda teostada ning tema asemel peab keegi teine lapse õigusi ja huve kaitsma. Sellises olukorras jääb üldjuhul lapse suhtes hooldusõigust teostama lapse teine hooldusõiguslik vanem üksi või kui lapse teisel vanemal ei ole hooldusõigust, saab talle ainuhooldusõiguse üle anda. Kui lapsel ei ole teist vanemat või kui teisele vanemale ainuhooldusõiguse üleandmine ei vasta lapse parimatele huvidele, ei ole lapsel seaduslikku esindajat ning lapsele tuleb vanema hooldusõiguse peatamise korral määrata PKS § 171 lg 1 alusel eestkostja. Olukorras, kus laps on jäetud hooletusse või lapse heaolu ja/või vara on ohustatud vanema suutmatuse tõttu täita oma kohustusi lapse vastu, ei ole õige vanema hooldusõigust peatada. Selliste asjaolude ilmnemisel peab kohus kohaldama ohu ärahoidmiseks PKS § 134 lg 1 järgi vajalikke abinõusid vastavalt sellele, milline oht last ähvardab.